Κανονισμός (ΕΚ) αριθ. 2570/2000 του Συμβουλίου

της 20ής Νοεμβρίου 2000

για τροποποίηση του κανονισμού (ΕΚ) αριθ. 393/98 για την επιβολή οριστικού δασμού αντιντάμπινγκ στις εισαγωγές συνδετήρων και μερών αυτών από ανοξείδωτο χάλυβα, καταγωγής, μεταξύ άλλων, Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 11 παράγραφοι 3 και 4,

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 393/98(2), το Συμβούλιο επέβαλε οριστικό δασμό αντιντάμπινγκ ύψους 74,7 % στις εισαγωγές συνδετήρων και μερών αυτών από ανοξείδωτο χάλυβα (εφεξής αναφερόμενων ως "το προϊόν"), καταγωγής, μεταξύ άλλων, Λαϊκής Δημοκρατίας της Κίνας. Το προϊόν είναι δυνατό να καταταχθεί προς το παρόν στους κωδικούς ΣΟ 7318 12 10, 7318 14 10, 7318 15 30, 7318 15 51, 7318 15 61, 7318 15 70 και 7318 16 30.

Β. ΕΠΑΚΟΛΟΥΘΗ ΔΙΑΔΙΚΑΣΙΑ

(2) Εν συνεχεία, η Επιτροπή έλαβε αίτηση επανεξέτασης των ισχυόντων επί του παρόντος μέτρων, η οποία υποβλήθηκε από την Bulten Fasteners (China) Co. Ltd (εφεξής αναφερόμενη ως "η εταιρεία"), και συγκεκριμένα αίτηση για την έναρξη διαδικασίας επανεξέτασης ως προς "νέους εξαγωγείς" του κανονισμού (ΕΚ) αριθ. 393/98, σύμφωνα με το άρθρο 11 παράγραφοι 3 και 4 του κανονισμού (ΕΚ) αριθ. 384/96 (εφεξής αναφερόμενος ως "ο βασικός κανονισμός"). Η εταιρεία υποστήριξε ότι ανέπτυσσε δραστηριότητες υπό συνθήκες οικονομίας της αγοράς, κατά την έννοια του άρθρου 2 παράγραφος 7 στοιχείο γ) του βασικού κανονισμού και ότι δεν ήταν συνδεδεμένη με κανέναν από τους παραγωγούς-εξαγωγείς της Λαϊκής Δημοκρατίας της Κίνας που υπόκεινται στα ισχύοντα μέτρα αντιντάμπινγκ όσον αφορά το προϊόν. Επιπλέον, η εταιρεία υποστήριξε ότι δεν είχε εξαγάγει το προϊόν κατά την αρχική περίοδο της έρευνας (1η Ιανουαρίου έως 30 Νοεμβρίου 1996), αλλά ότι το εξήγαγε στην Κοινότητα μετά την περίοδο αυτή.

(3) Το προϊόν που καλύπτεται από την παρούσα επανεξέταση είναι το ίδιο προϊόν με εκείνο που περιγράφεται στον κανονισμό (ΕΚ) αριθ. 393/98.

(4) Η Επιτροπή εξέτασε τα αποδεικτικά στοιχεία που υπέβαλε η εταιρεία και θεώρησε ότι είναι επαρκή για να δικαιολογήσουν την έναρξη επανεξέτασης σύμφωνα με τις διατάξεις του άρθρου 11 παράγραφοι 3 και 4 του βασικού κανονισμού. Μετά από διαβουλεύσεις με τη συμβουλευτική επιτροπή και αφού έδωσε στον κοινοτικό κλάδο παραγωγής την ευκαιρία να υποβάλει παρατηρήσεις, η Επιτροπή, με τον κανονισμό (ΕΚ) αριθ. 59/2000(3), κίνησε διαδικασία επανεξέτασης του κανονισμού (ΕΚ) αριθ. 393/98 όσον αφορά την εταιρεία και άρχισε την έρευνά της.

(5) Με τον κανονισμό για την έναρξη της επανεξέτασης, η Επιτροπή κατήργησε επίσης το δασμό αντιντάμπινγκ που επιβλήθηκε με τον κανονισμό (ΕΚ) αριθ. 393/98 όσον αφορά τις εισαγωγές του προϊόντος που παρήχθη και εξήχθη στην Κοινότητα από την εταιρεία, και ζήτησε από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών, σύμφωνα με το άρθρο 14 παράγραφος 5 του βασικού κανονισμού.

(6) Η Επιτροπή ενημέρωσε επίσημα την εταιρεία και τους αντιπροσώπους της χώρας εξαγωγής. Επιπλέον, παρέσχε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση. Ωστόσο, η Επιτροπή δεν έλαβε κανένα τέτοιο αίτημα.

(7) Η Επιτροπή έστειλε ερωτηματολόγιο στην εταιρεία και τις δύο συνδεδεμένες με αυτήν εταιρείες στη Σουηδία (Bulten Micro Fasteners AB και Bulten Stainless Industry AB) που πωλούν το προϊόν που παράγει η εταιρεία και έλαβαν προσήκουσα απάντηση εμπροθέσμως. Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για την έρευνα και πραγματοποίησε επιτόπιες επαληθεύσεις στις εγκαταστάσεις των εταιρειών.

(8) Η έρευνα για το ντάμπινγκ κάλυψε την περίοδο από 1ης Ιανουαρίου έως 31 Δεκεμβρίου 1999 (εφεξής αναφερόμενη ως "η περίοδος έρευνας").

(9) Κατά την τρέχουσα έρευνα, χρησιμοποιήθηκε η ίδια μέθοδος με εκείνη που εφαρμόστηκε κατά την αρχική έρευνα.

Γ. ΠΕΔΙΟ ΕΦΑΡΜΟΓΗΣ ΤΗΣ ΕΠΑΝΕΞΕΤΑΣΗΣ

(10) Δεδομένου ότι δεν υποβλήθηκε αίτημα για επανεξέταση των πορισμάτων των σχετικών με τη ζημία στο πλαίσιο της παρούσας έρευνας, η επανεξέταση περιορίστηκε στην πρακτική ντάμπινγκ.

Δ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. Ιδιότητα του νέου εξαγωγέα

(11) Η έρευνα επιβεβαίωσε ότι η εταιρεία δεν είχε εξαγάγει το προϊόν κατά την αρχική περίοδο της έρευνας και ότι είχε αρχίσει τις εξαγωγές της στην Κοινότητα μετά την εν λόγω περίοδο.

Επιπλέον, σύμφωνα με τα αποδεικτικά στοιχεία που υποβλήθηκαν, η εταιρεία κατέδειξε κατά τρόπο ικανοποιητικό ότι δεν είχε κανένα σύνδεσμο, άμεσο ή έμμεσο, με οποιονδήποτε από τους Κινέζους παραγωγούς-εξαγωγείς που υπόκεινται στα ισχύοντα μέτρα αντιντάμπινγκ για το προϊόν.

Ως εκ τούτου, επιβεβαιώνεται ότι η εταιρεία θα πρέπει να θεωρηθεί ως νέος εξαγωγέας σύμφωνα με το άρθρο 11 παράγραφος 4 του βασικού κανονισμού και, συνεπώς, θα πρέπει να καθοριστεί γι' αυτήν ατομικό περιθώριο ντάμπινγκ.

2. Ντάμπινγκ

α) Καθεστώς χώρας με οικονομία της αγοράς

(12) Δεδομένου ότι η εταιρεία ζήτησε να τύχει καθεστώτος χώρας με οικονομία της αγοράς, ζητήθηκαν λεπτομερείς πληροφορίες όσον αφορά την ιδιοκτησία, τον έλεγχο διαχείρισης και τον προσδιορισμό των εμπορικών και επιχειρηματικών πολιτικών.

(13) Η έρευνα που διεξήχθη στις εγκαταστάσεις της εταιρείας απέδειξε ότι πληρούνται τα πέντε κριτήρια που απαιτούνται από το άρθρο 2 παράγραφος 7 στοιχείο γ) του βασικού κανονισμού για τη χορήγηση του καθεστώτος χώρας με οικονομία της αγοράς.

(14) Οι λεπτομέρειες του αποτελέσματος της έρευνας αυτής υποβλήθηκαν στα μέλη της συμβουλευτικής επιτροπής, στις 23 Μαρτίου 2000. Τα κράτη μέλη είχαν τη δυνατότητα να διατυπώσουν τις παρατηρήσεις τους σχετικά με την πρόταση αλλά δεν έφεραν αντιρρήσεις ως προς τα συμπεράσματα της Επιτροπής.

β) Κανονική αξία

(15) Σύμφωνα με το άρθρο 2 παράγραφος 2 του βασικού κανονισμού, εξετάστηκε κατά πόσον ο όγκος των πωλήσεων του ομοειδούς προϊόντος από την εταιρεία στην εγχώρια αγορά της Κίνας αντιπροσωπεύει συνολικά τουλάχιστον το 5 % του όγκου των εξαγωγών του προϊόντος στην Κοινότητα. Διαπιστώθηκε ότι ο όγκος των εγχώριων πωλήσεων του ομοειδούς προϊόντος ήταν αισθητά υψηλότερος από το προαναφερόμενο κατώτατο όριο 5 %. Εν συνεχεία, για κάθε τύπο προϊόντος που εξάγεται στην Κοινότητα, εξετάστηκε κατά πόσον ήταν αντιπροσωπευτικός των εγχώριων πωλήσεων πανομοιότυπων ή άμεσα συγκρίσιμων τύπων. Διαπιστώθηκε ότι αυτό δεν συνέβαινε και ότι, στην πραγματικότητα, οι τύποι του προϊόντος που επωλήθησαν στην εγχώρια αγορά δεν ήταν σε καμία περίπτωση συγκρίσιμοι με τους τύπους που επωλήθησαν προς εξαγωγή στην Κοινότητα, κυρίως επειδή οι τύποι της ποιότητας χάλυβα που χρησιμοποιούνται στην εγχώρια αγορά, αν και συνίστανται όλοι σε ανοξείδωτο χάλυβα, ήταν διαφορετικοί από εκείνους που χρησιμοποιούνται προς εξαγωγή.

(16) Επομένως, η κανονική αξία κάθε τύπου προϊόντος που εξήχθη στην Κοινότητα υπολογίστηκε με βάση το κόστος κατασκευής που προέκυψε για τον ενδιαφερόμενο παραγωγό, στο οποίο προστέθηκε εύλογο ποσό για τα έξοδα πώλησης, τα γενικά και διοικητικά έξοδα (ΕΠΓΔ) και τα κέρδη, σύμφωνα με το άρθρο 2 παράγραφοι 3 και 6 του βασικού κανονισμού, δεδομένου ότι δεν μπορούσαν να χρησιμοποιηθούν οι τιμές ενός άλλου παραγωγού-εξαγωγέα. Τα ΕΠΓΔ και το περιθώριο κέρδους επί των εγχώριων πωλήσεων κατά τις συνήθεις εμπορικές πράξεις ήταν εκείνα που είχε πραγματοποιήσει ο εν λόγω παραγωγός.

γ) Τιμή εξαγωγής

(17) Όλες οι εξαγωγές της εταιρείας έγιναν προς συνδεδεμένη εταιρεία με έδρα την Κοινότητα. Η εταιρεία αυτή επώλησε τα προϊόντα σε ανεξάρτητους πελάτες της Κοινότητας και, εν μέρει, σε άλλη συνδεδεμένη εταιρεία, που έχει επίσης έδρα στην Κοινότητα, η οποία με τη σειρά της επώλησε το προϊόν, μαζί με άλλα ομοειδή προϊόντα που προέρχονται από άλλους εξαγωγείς, σε ανεξάρτητους πελάτες.

(18) Για να καθοριστεί με σωστό τρόπο η τιμή εξαγωγής του προϊόντος που αφορά μόνο την εταιρεία, η τιμή εξαγωγής κατασκευάστηκε σύμφωνα με το άρθρο 2 παράγραφος 9 του βασικού κανονισμού, με βάση την τιμή στην οποία το εξαχθέν προϊόν μεταπωλήθηκε για πρώτη φορά σε ανεξάρτητους πελάτες στην Κοινότητα από την πρώτη συνδεδεμένη εταιρεία. Η τιμή αυτή προσαρμόστηκε για να ληφθούν υπόψη όλα τα έξοδα που προέκυψαν μεταξύ της εισαγωγής και της μεταπώλησης καθώς και το κέρδος.

(19) Χρησιμοποιήθηκε περιθώριο κέρδους 5 %, σύμφωνα με τα πορίσματα τα σχετικά με τους μη συνδεδεμένους εισαγωγείς κατά την αρχική περίοδο της έρευνας.

δ) Σύγκριση

(20) Σύμφωνα με το άρθρο 2 παράγραφος 11 του βασικού κανονισμού, η μέση σταθμισμένη κανονική αξία ανά τύπο προϊόντος συγκρίθηκε, στο επίπεδο εκ του εργοστασίου, με τη μέση σταθμισμένη τιμή εξαγωγής, στο ίδιο στάδιο εμπορίας.

(21) Για να πραγματοποιηθεί δίκαιη σύγκριση, έγινε δέουσα έκπτωση υπό μορφή προσαρμογών ώστε να ληφθούν δεόντως υπόψη οι διαφορές οι οποίες, κατά τους ισχυρισμούς και όπως αποδείχθηκε, επηρεάζουν τις τιμές και τη συγκρισιμότητα των τιμών. Οι προσαρμογές αυτές πραγματοποιήθηκαν, σύμφωνα με το άρθρο 2 παράγραφος 10 του βασικού κανονισμού, όσον αφορά τις επιβαρύνσεις κατά την εισαγωγή, τις μειώσεις και εκπτώσεις, τα έξοδα μεταφοράς, ασφάλισης, διεκπεραίωσης και τα παρεπόμενα έξοδα, τα έξοδα συσκευασίας και το πιστωτικό κόστος.

ε) Περιθώριο ντάμπινγκ

(22) Από τη σύγκριση προέκυψε η ύπαρξη πρακτικής ντάμπινγκ για τις εξαγωγές του προϊόντος στην Κοινότητα κατά την περίοδο της έρευνας.

(23) Το σταθμισμένο μέσο περιθώριο του ντάμπινγκ που υπολογίστηκε για την εταιρεία, εκφραζόμενο ως ποσοστό της τιμής "ελεύθερο στα σύνορα της Κοινότητας", ανέρχεται σε 18,5 %.

Ε. ΤΡΟΠΟΠΟΙΗΣΗ ΤΩΝ ΥΠΟ ΕΠΑΝΕΞΕΤΑΣΗ ΜΕΤΡΩΝ

(24) Βάσει των πορισμάτων που συνήχθησαν κατά την έρευνα, θεωρείται ότι οι εισαγωγές στην Κοινότητα συνδετήρων και μερών αυτών από ανοξείδωτο χάλυβα που παράγονται και εξάγονται από την εταιρεία, θα πρέπει να αποτελέσουν αντικείμενο δασμού αντιντάμπινγκ που αντιστοιχεί στο περιθώριο ντάμπινγκ που έχει καθοριστεί για την εταιρεία. Επομένως, θα πρέπει να τροποποιηθεί αναλόγως ο κανονισμός (ΕΚ) αριθ. 393/98.

ΣΤ. ΑΝΑΔΡΟΜΙΚΗ ΕΙΣΠΡΑΞΗ ΤΟΥ ΔΑΣΜΟΥ ΑΝΤΙΝΤΑΜΠΙΝΓΚ

(25) Δεδομένου ότι από την έρευνα προσδιορίστηκε πρακτική ντάμπινγκ όσον αφορά την εταιρεία, ο δασμός αντιντάμπινγκ που επιβάλλεται σ' αυτήν θα πρέπει να εισπραχθεί επίσης αναδρομικά από την ημερομηνία έναρξης της παρούσας επανεξέτασης για τις εισαγωγές που έχουν υπαχθεί σε καταγραφή, σύμφωνα με το άρθρο 3 του κανονισμού (ΕΚ) αριθ. 59/2000.

Ζ. ΚΟΙΝΟΛΟΓΗΣΗ ΚΑΙ ΔΙΑΡΚΕΙΑ ΤΟΥ ΜΕΤΡΟΥ

(26) Η εταιρεία ενημερώθηκε για τα πραγματικά περιστατικά και τους ισχυρισμούς βάσει των οποίων επρόκειτο να επιβληθεί οριστικός δασμός αντιντάμπινγκ στις εισαγωγές της στην Κοινότητα.

(27) Η παρούσα επανεξέταση δεν επηρεάζει την ημερομηνία λήξης του κανονισμού (ΕΚ) αριθ. 393/98, σύμφωνα με το άρθρο 11 παράγραφος 2 του βασικού κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο πίνακας του άρθρου 1 παράγραφος 2 του κανονισμού (ΕΚ) αριθ. 393/98, όσον αφορά την Κίνα, αντικαθίσταται από τον ακόλουθο πίνακα:

">ΘΕΣΗ ΠΙΝΑΚΑ>"

2. Ο δασμός που επιβάλλεται στις εισαγωγές του προϊόντος, που καταγράφονται σύμφωνα με το άρθρο 3 του κανονισμού (ΕΚ) αριθ. 59/2000, εισπράττεται αναδρομικά.

3. Εκτός αν άλλως ορίζεται, εφαρμόζονται οι ισχύουσες διατάξεις για τους δασμούς.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Νοεμβρίου 2000.

Για το Συμβούλιο

Ο Πρόεδρος

H. Védrine

(1) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2238/2000 (ΕΕ L 257 της 11.10.2000, σ. 2).

(2) ΕΕ L 50 της 20.2.1998, σ. 1.

(3) ΕΕ L 7 της 12.1.2000, σ. 1.